SL Uradni list Evropske unije L 32/3

UREDBA KOMISIJE (ES) št. 105/2008

z dne 5. februarja 2008

o določitvi podrobnih pravil za uporabo Uredbe Sveta (ES) št. 1255/1999 glede intervencije na trgu masla

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 1255/1999 z dne 17. maja 1999 o skupni organizaciji trga mleka in mlečnih izdelkov (1) ter zlasti členov 10 in 40 Uredbe,

ob upoštevanju naslednjega:

(1) Uredba Komisije (ES) št. 2771/1999 (2) določa podrobna pravila za uporabo Uredbe Sveta (ES) št. 1255/1999 glede intervencije na trgu masla in smetane. Uredba Sveta (ES) št. 1152/2007 z dne 26. septembra 2007 o spremembi Uredbe (ES) št. 1255/1999 o skupni organizaciji trga mleka in mlečnih izdelkov (3) je spremenila določbe v zvezi z intervencijo in zasebnim skladiščenjem masla in smetane. Glede na te nove ureditve in pridobljene izkušnje je treba spremeniti in po potrebi poenostaviti podrobna pravila o intervenciji na trgu masla in smetane. Zaradi večje jasnosti je treba Uredbo (ES) št. 2771/1999 razveljaviti in nadomestiti z novo uredbo.

(2) Člen 6(1) Uredbe (ES) št. 1255/1999 določa merila, v skladu s katerimi je treba maslo kupovati po določeni ceni ali na podlagi javnega razpisa in v kakšnih okoliščinah se odkup prekine. Določiti je treba praktične ureditve v zvezi s postopkom odkupa. Da se zagotovi izpolnjevanje zahtev o kakovosti in predstavitvi masla med predložitvijo ponudbe in po uskladiščenju, je treba od prodajalcev zahtevati, da svoji ponudbi priložijo pisno izjavo o izpolnjevanju teh zahtev. Ponudbi mora biti priložena tudi varščina, ki zagotavlja veljavnost ponudbe in to, da bo maslo zahtevane kakovosti dobavljeno v roku, ki ga je treba določiti.

(3) Da je maslo upravičeno do intervencije, mora izpolnjevati zahteve iz člena 6 Uredbe (ES) št. 1255/1999 ter pogoje glede kakovosti in predstavitve, ki jih je treba določiti. Določiti je treba tudi analizne metode in podrobna pravila za nadzor kakovosti ter po potrebi poskrbeti za preverjanje radioaktivnosti masla, za kar je treba, kadar je to primerno, z zakonodajo Skupnosti določiti zgornjo mejno vrednost. Vendar morajo imeti države članice možnost, da pod določenimi pogoji odobrijo tudi sistem samopreverjanja.

(4) Da bi intervencijske ureditve potekale gladko, je treba določiti pogoje za odobritev proizvodnih obratov in zagotoviti preverjanje izpolnjevanja teh pogojev. Da se zagotovi učinkovitost teh ureditev, je treba sprejeti določbo za ukrepanje v primeru neizpolnjevanja teh pogojev. Ker lahko maslo odkupi tudi pristojni organ druge države članice in ne le tiste, na ozemlju katere je bilo maslo proizvedeno, mora imeti pristojni organ, ki opravlja odkup, možnost, da v takih primerih preveri izpolnjevanje pogojev v zvezi s kakovostjo in predstavitvijo.

(5) Člen 6(1) Uredbe (ES) št. 1255/1999 določa, da se odkup izvede po postopku javnega razpisa. Komisija se lahko odloči za ustavitev intervencijskega odkupa, ko so dosežene nekatere količine, ponujene za intervencijo. Da bi Komisiji omogočili sprejemanje takšnih odločitev, je treba sprejeti določbe, ki bodo omogočile, da spremlja količino masla, ponujeno za javno intervencijo.

(6) Ko so te količine dosežene, se lahko Komisija tudi odloči, da bo nadaljevala odkup po stalnem postopku javnega razpisa. Določiti je treba ustrezna podrobna pravila. Z objavo javnega razpisa v Uradnem listu Evropske unije se zagotovi, da veljajo za vse zainteresirane stranke v Skupnosti enaki pogoji. Določiti je treba tudi vse podrobnosti razpisa, zlasti najmanjšo količino, roke za vložitev ponudb in najvišjo odkupno ceno.

(7) Na različnih stopnjah skladiščenja je treba omogočiti preverjanje, s čimer se zagotovita kakovost masla in izpolnjevanje odkupnih pogojev. Neizpolnjevanje teh zahtev ne sme predstavljati dodatnega bremena za proračun Skupnosti. Zato je treba s predpisi določiti, da se neustrezno maslo vrne prodajalcem in da ti krijejo tudi morebitne nastale stroške skladiščenja.

(8) Obveznosti držav članic morajo biti določene zaradi ustreznega upravljanja zalog v skladišču z določitvijo največje razdalje za kraj skladiščenja in stroškov, ki jih je treba kriti v primeru večje razdalje, ter zlasti z zahtevo, da so zaloge dostopne, da so serije označene in da je uskladiščeno maslo zavarovano pred morebitnim tveganjem. Da se zagotovita enaka pogostost in raven preverjanj, je treba določiti vrsto in število inšpekcijskih pregledov, ki jih izvajajo državni organi v skladiščnih prostorih.

(9) Pravilno upravljanje intervencijskih zalog zahteva, da se maslo spet proda, takoj ko so trgi na voljo. Da se bolje upravljajo količine in prepreči destabilizacija trga, je treba prodajno ceno določiti po postopku javnega razpisa. Določiti je treba tudi pogoje za prodajo, ki zahtevajo polog varščine, zlasti glede rokov za plačilo. Ponudniki morajo imeti možnost, da v svoji ponudbi razlikujejo med maslom iz sladke in kisle smetane, medtem ko se lahko določena prodajna cena razlikuje glede na mesto ponudbe masla za prodajo.

(10) Člen 6(3) Uredbe (ES) št. 1255/1999 določa pomoč za zasebno skladiščenje masla. Za zagotovitev pravilnega spremljanja te ureditve je treba poskrbeti za pogodbo in sklop specifikacij o pogojih skladiščenja. Zaradi istega razloga je treba določiti podrobna pravila glede dokumentacije, vodenja evidenc ter pogostosti pregledov in postopkov inšpekcijskih pregledov, zlasti glede zahtev iz člena 6(3). Za olajšanje pregledov o prisotnosti masla, skladiščenega po pogodbah o zasebnem skladiščenju, je treba določiti, da se izskladiščijo v celih serijah, razen če država članica odobri izskladiščenje manjše količine.

(11) Da se zagotovi pravilno upravljanje sheme za zasebno skladiščenje, je primerno, da se letno določi višina pomoči. Datumi uskladiščenja in datumi, ko lahko začnejo upravljavci skladišč iz skladišč odstranjevati proizvode, obdobja skladiščenja in zneski pomoči se lahko spreminjajo glede na razmere na trgu.

(12) Ukrepi, predvideni s to uredbo, so v skladu z mnenjem Upravljalnega odbora za mleko in mlečne izdelke –

SPREJELA NASLEDNJO UREDBO:

POGLAVJE I

PODROČJE UPORABE

Člen 1

1. Ta uredba določa podrobna pravila za uporabo intervencijskih ukrepov v sektorju mleka in mlečnih izdelkov, kot je določeno v členu 6 Uredbe (ES) št. 1255/1999:

(a) javno skladiščenje: (i) odkup masla: — po določeni ceni, — z javnim razpisom; (ii) prodaja masla;

(b) pomoč za zasebno skladiščenje masla.

2. V tej uredbi se Belgijsko-luksemburška gospodarska unija upošteva kot ena država članica.

3. V tej uredbi je „pristojni organ“ plačilna agencija ali po potrebi organ, ki ga določi plačilna agencija iz člena 6 Uredbe Sveta (ES) št. 1290/2005 (4).

POGLAVJE II

JAVNO SKLADIŠČENJE

ODDELEK 1

Pogoji za odkup masla

Člen 2

Pristojni organ odkupuje le maslo, ki izpolnjuje zahteve iz prvega pododstavka člena 6(2) Uredbe (ES) št. 1255/1999 in člena 3 te uredbe ter ki se ponudi v intervencijo v obdobju od 1. marca do 31. avgusta posameznega leta.

Člen 3

1. Pristojni organ preverja kakovost masla z metodami iz Priloge I in na podlagi vzorcev, vzetih skladno s pravili iz Priloge II. Vendar lahko države članice na podlagi pisne privolitve Komisije vzpostavijo sistem samopreverjanja pod lastnim nadzorom za nekatere zahteve glede kakovosti in za nekatere odobrene obrate.

2. Stopnje radioaktivnosti masla ne smejo presegati najvišjih dovoljenih stopenj, ki so, kadar je primerno, dovoljene v skladu s predpisi Skupnosti.

Stopnja radioaktivne kontaminacije proizvoda se spremlja le, če razmere to zahtevajo in le v potrebnem obdobju. Po potrebi se določita trajanje in obseg preverjanja v skladu s postopkom iz člena 42 Uredbe (EGS) št. 1255/1999.

3. Maslo se izdela v obdobju 23 dni pred dnem, ko je pristojni organ prejel prodajno ponudbo.

4. Najmanjša količina ponujenega masla je 10 ton. Država članica lahko zahteva, da se maslo ponuja le v celih tonah.

5. Maslo se pakira in dobavlja v blokih z najmanj 25 kilogrami neto teže.

6. Maslo se pakira v nov, močen material na način, s katerim se zagotovi, da je maslo med prevozom, skladiščenjem in izskladiščenjem zaščiteno. Na embalaži so navedeni vsaj naslednji podatki, po potrebi v šifrah:

(a) številka odobritve, ki določa proizvajalca in državo članico proizvajalko;

(b) datum proizvodnje;

(c) datum uskladiščenja;

(d) številka proizvodne serije in številka embalaže; številko embalaže lahko nadomesti številka palete, ki je označena na paleti;

(e) besede „sladka smetana“, če ima vodna faza masla ustrezno vrednost pH.

Države članice se lahko izognejo obveznosti navajanja datuma uskladiščenja na embalaži, če se upravnik skladišča obveže, da bo vodil evidenco, v katero se na dan uskladiščenja vnesejo podatki iz prvega pododstavka.

Člen 4

1. Obrati iz člena 6(2) Uredbe (ES) št. 1255/1999 se odobrijo le, če:

(a) so odobreni v skladu s členom 4 Uredbe (ES) št. 853/2004 Evropskega parlamenta in Sveta (5) ter imajo ustrezno tehnično opremo;

(b) se obvežejo, da bodo vodili stalno evidenco v obliki, ki jo določa pristojni organ vsake države članice, in da bodo v njej navedeni izvor surovin, količine pridobljenega masla ter embalaža, identifikacija in datum izhoda posamezne proizvedene serije, ki je namenjena za javno intervencijo;

(c) so pripravljeni pri proizvodnji masla dovoliti uradni inšpekcijski pregled;

(d) se obvežejo, da bodo pristojni organ vsaj dva delovna dneva vnaprej obvestili, da nameravajo proizvajati maslo za javno intervencijo. Vendar lahko država članica določi tudi krajši rok.

2. Za zagotavljanje izpolnjevanja te uredbe pristojni organ izvaja nenapovedane inšpekcijske preglede na kraju samem, in sicer na podlagi terminskega načrta proizvodnje masla za intervencijo zadevnih podjetij.

Za ta namen izvedejo vsaj:

(a) en inšpekcijski pregled za vsako obdobje 28 dni proizvodnje za intervencijo, pri čemer se opravi najmanj en inšpekcijski pregled vsako leto, da se preverijo evidence iz odstavka 1(b);

(b) en inšpekcijski pregled vsako leto, da se preveri izpolnjevanje drugih pogojev za odobritev iz odstavka 1.

3. Odobritev se odvzame, če pogoji iz odstavka 1(a) niso več izpolnjeni. Na zahtevo zadevnega obrata se lahko odobritev ponovno dodeli po vsaj šestih mesecih in temeljitem inšpekcijskem pregledu.

Razen v primeru višje sile se odobritev začasno odvzame za obdobje od enega do dvanajstih mesecev, odvisno od resnosti nepravilnosti, če se ugotovi, da obrat ne izpolnjuje ene od svojih obveznosti iz odstavka 1(b), (c) in (d).

Države članice se lahko odločijo, da ne bodo izvedle začasnega odvzema, če se ugotovi, da nepravilnost ni bila povzročena namenoma ali da je bila povzročena zaradi hude malomarnosti in da je manj pomembna za učinkovitost inšpekcijskih pregledov iz odstavka 2.

4. O inšpekcijskem pregledu, ki se izvaja na podlagi odstavkov 2 in 3, se sestavi poročilo, v katerem so navedeni:

(a) datum inšpekcijskega pregleda;

(b) trajanje inšpekcijskega pregleda;

(c) izvedeni postopki.

Poročilo podpiše odgovorni inšpektor.

Člen 5

1. Kadar se maslo ponuja za intervencijo v drugi državi članici, in ne v tisti, v kateri je bilo proizvedeno, mora pristojni organ države članice proizvajalke za odkup predložiti potrdilo.

Potrdilo se predloži pristojnemu organu države članice nakupovalke najpozneje 45 dni po dnevu, ko je bila ponudba prejeta, in vsebuje informacije iz člena 3(6) (a),(b) in (d) te uredbe ter potrditev, da je bilo maslo proizvedeno neposredno in izključno iz pasterizirane smetane v smislu člena 6(6) Uredbe (ES) št. 1255/1999 in v odobrenem obratu v Skupnosti.

2. Kadar je država članica proizvajalka izvedla preglede iz člena 3(1), potrdilo vsebuje tudi rezultate teh pregledov in potrjuje, da je zadevni proizvod maslo, ki izpolnjuje zahteve iz prvega pododstavka člena 6(2) Uredbe (ES) št. 1255/1999. V tem primeru mora biti embalaža iz člena 3(6) te uredbe zapečatena z oštevilčeno etiketo, ki jo izda pristojni organ države članice proizvajalke. Potrdilo vsebuje številko etikete.

ODDELEK 2

Postopek za odkup masla po določeni ceni

Člen 6

Odkup masla po ceni v višini 90 % intervencijske cene v skladu s prvim pododstavkom člena 6(1) Uredbe (ES) št. 1255/1999 poteka v skladu z določbami iz tega oddelka.

Člen 7

1. Prodajalci oddajo ponudbo v pisni obliki, pri čemer dobijo potrdilo, ali po kakršnem koli pisnem komunikacijskem sredstvu z dokazilom o prejetju.

2. Ponudbe vsebujejo:

(a) ime in naslov prodajalca;

(b) ponujeno količino;

(c) ime in številko odobritve obrata, odobrenega v skladu s členom 4(1);

(d) datum proizvodnje masla;

(e) kraj hrambe masla.

3. Ponudbe so veljavne le, če:

(a) se nanašajo na količino masla, ki ustreza zahtevam iz člena 3(4);

(b) jim je priložena pisna zaveza prodajalca, da bo upošteval člen 11(2);

(c) se dokaže, da je prodajalec najpozneje na dan prejetja ponudbe v državi članici, v kateri je bila predložena ponudba, položil varščino 5 EUR na 100 kg.

4. Če je zaveza iz odstavka 3(b) najprej poslana pristojnemu organu, se šteje, da je samodejno podaljšana za naslednje ponudbe, dokler je prodajalec ali pristojni organ izrecno ne odpove, če:

(a) originalna ponudba določa, da ima prodajalec namen izkoristiti določbe tega odstavka;

(b) se naslednje ponudbe sklicujejo na določbe tega odstavka in na datum originalne ponudbe.

5. Pristojni organ zabeleži datum, ko je bila ponudba prejeta, zadevne količine in njihove ustrezne datume proizvodnje ter kraj skladiščenja ponujenega masla.

6. Ponudb ni mogoče umakniti, potem ko jih prejme pristojni organ.

Člen 8

Ohranjanje ponudbe, dobava masla v hladilnico, ki jo določi pristojni organ v roku iz člena 9(2) te uredbe, in skladnost z zahtevami iz člena 2 te uredbe so osnovne zahteve v smislu člena 20 Uredbe Komisije (EGS) št. 2220/85 (6).

Člen 9

1. Po pregledu ponudbe in v petih delovnih dneh po dnevu prejetja prodajne ponudbe pristojni organ izda datiran in oštevilčen nalog za dobavo, ki navaja:

(a) količino, ki jo je treba dobaviti;

(b) končni rok za dobavo masla;

(c) hladilnico, v katero ga je treba dobaviti.

2. V 21 dneh po prejemu prodajne ponudbe mora prodajalec dobaviti maslo do nakladalne rampe hladilnice. Dobavo lahko sestavlja več pošiljk.

Vse stroške, ki nastanejo pri razkladanju masla na nakladalni rampi hladilnice, krije prodajalec.

3. Varščina iz člena 7(3)(c) se sprosti, takoj ko prodajalec dobavi vse količine, navedene v nalogu za dobavo, v roku iz naloga, in ko se ugotovi, da so izpolnjene zahteve iz člena 2.

Maslo, ki ne ustreza zahtevam iz člena 2, se zavrne, pri čemer se zaseže varščina za zavrnjeno količino.

4. Razen v primerih višje sile se varščina iz člena 7(3)(c) zaseže v sorazmerju z nedobavljenimi količinami, medtem ko se odkup teh še nedobavljenih količin prekliče, če prodajalec ne dobavi masla v roku iz naloga za dobavo.

5. V tem členu se šteje, da je maslo dobavljeno pristojnemu organu na dan, ko celotna količina masla iz ponudbe pride v hladilnico, ki jo določi pristojni organ, vendar ne prej kot dan po izdaji naloga za dobavo.

6. Pravice in obveznosti, ki so rezultat prodaje, niso prenosljive.

Člen 10

1. Plačilna agencija plača vsako prevzeto količino masla prodajalcu med 45. in 65. dnem po dnevu prevzema, če je potrjena skladnost z zahtevami iz členov 2 in 3.

2. V tem členu pomeni dan prevzema dan, ko maslo pride v hladilnico, ki jo določi pristojni organ, vendar pa ne prej kot na dan po izdaji naloga za dobavo iz člena 9(1).

Člen 11

1. Maslo gre skozi poskusno obdobje skladiščenja. To obdobje traja 30 dni od dneva prevzema.

2. S svojimi ponudbami se prodajalci obvežejo, da se jim, kadar pregled ob vstopu v skladišče, ki ga določi pristojni organ, pokaže, da maslo ne izpolnjuje zahtev iz členov 2 in 3, ali kadar se ob koncu poskusnega skladiščnega obdobja pokaže, da je minimalna organoleptična kakovost masla pod tisto iz Priloge I:

(a) maslo vrne in

(b) da bodo plačali stroške skladiščenja za zadevno maslo od dneva njegovega prevzema do datuma njegovega izskladiščenja.

Stroški skladiščenja, ki jih je treba plačati, se določijo na podlagi standardnih zneskov za stroške vnosa, odstranitve in skladiščenja v skladu s členom 6 Uredbe Sveta (EGS) št. 1883/78 (7).

Člen 12

1. Pristojni organ vsak torek najpozneje do 12. ure (po bruseljskem času) obvesti Komisijo o količinah masla, ki je bilo v predhodnem tednu ponujeno v prodajo skladno s členom 7.

2. Ko se ugotovi, da se ponudbe v določenem letu približajo 18 000 tonam, Komisija obvesti države članice, od katerega datuma se sporočajo informacije iz odstavka 1 vsak dan do 12. ure (po bruseljskem času) za količine masla, ponujenega predhodni dan.

Ko se ugotovi, da ponudbe v določenem letu dosežejo količino 30 000 ton iz drugega pododstavka člena 6(1) Uredbe (ES) št. 1255/1999, se lahko odkup opusti skladno s postopkom iz člena 42(2) navedene uredbe.

Pri opustitvi odkupa skladno z drugim pododstavkom tega odstavka se od dneva po začetku veljavnosti sklepa o opustitvi odkupa ne sprejme nobena nova ponudba.

ODDELEK 3

Postopek za odkup masla z razpisom

Člen 13

1. Če Komisija sklene, da bo v skladu s postopkom iz člena 42(2) Uredbe (ES) št. 1255/1999 maslo začela odkupovati po stalnem javnem razpisu skladno s tretjim pododstavkom člena 6(1) navedene uredbe, se uporabljata člena 2 in 3(1)(2)(4) do (6) ter členi 4, 5, 9, 10 in 11 te uredbe, razen če ta oddelek predvideva drugače.

2. Razpisi se objavijo v Uradnem listu Evropske unije.

3. Rok za oddajo ponudb za vsak posamezen razpis se izteče vsak tretji torek v mesecu ob 11. uri (po bruseljskem času). Avgusta se rok izteče četrti torek ob 11. uri (po bruseljskem času). Če je na torek državni praznik, se rok izteče zadnji predhodni delovni dan ob 11. uri (po bruseljskem času).

Člen 14

1. Zainteresirane stranke sodelujejo v razpisnem postopku, ki ga objavi pristojni organ države članice, tako da oddajo ponudbo v pisni obliki, pri čemer dobijo potrdilo, ali po kakršnem koli pisnem komunikacijskem sredstvu z dokazilom o prejetju.

2. Ponudbe vsebujejo:

(a) ime in naslov ponudnika;

(b) ponujeno količino;

(c) predlagano ceno za 100 kilogramov masla brez državnih davkov in dajatev, dostavljenega na nakladalno rampo hladilnice, izraženo v eurih na največ dve decimalni mesti natančno;

(d) ime in številko odobritve obrata, odobrenega v skladu s členom 4(1);

(e) datum proizvodnje masla;

(f) kraj hrambe masla.

3. Ponudbe so veljavne le, če:

(a) se nanašajo na količino masla, ki ustreza zahtevam iz člena 3(4);

(b) je bilo maslo proizvedeno v obdobju 31 dni pred rokom za oddajo ponudb;

(c) jim je priložena pisna zaveza ponudnika, da bo upošteval člen 11(2);

(d) se dokaže, da je za zadevni razpis ponudnik v državi članici, v kateri je bila predložena ponudba, do roka za oddajo ponudb iz člena 13(3) položil varščino 5 EUR na 100 kg.

4. Če je zaveza iz odstavka 3(c) najprej poslana pristojnemu organu, se šteje, da je samodejno podaljšana za naslednje ponudbe, dokler je ponudnik ali pristojni organ izrecno ne odpove, če:

(a) originalna ponudba določa, da ima ponudnik namen izkoristiti določbe tega odstavka;

(b) se naslednje ponudbe sklicujejo na določbe tega odstavka in na datum originalne ponudbe.

5. Pristojni organ zabeleži datum, ko je bila ponudba prejeta, zadevne količine in njihove ustrezne datume proizvodnje ter kraj skladiščenja ponujenega masla.

6. Po roku za oddajo ponudb iz člena 13(3) za zadevni razpis natečaja ponudb ni mogoče umakniti.

Člen 15

Ohranjanje ponudbe po roku za oddajo ponudb, dobava masla v hladilnico, ki jo določi pristojni organ v roku iz člena 18(3) te uredbe, in skladnost z zahtevami iz člena 2 te uredbe so osnovne zahteve v smislu člena 20 Uredbe (EGS) št. 2220/85.

Člen 16

1. Pristojni organ na dan po roku iz člena 13(3) obvesti Komisijo o količinah in cenah, ki jih ponujajo ponudniki.

Če ni bila predložena nobena ponudba, pristojni organ v istem roku o tem obvesti Komisijo.

2. Glede na prejete ponudbe za vsak razpis Komisija skladno s postopkom iz člena 42(2) Uredbe (ES) št. 1255/1999 določi najvišjo odkupno ceno glede na veljavne intervencijske cene.

Sprejme se lahko odločitev, da se razpis ne nadaljuje.

Člen 17

Ponudbe se zavrnejo, če je predlagana cena višja od najvišje cene iz člena 16(2), ki se uporablja za zadevni razpisni postopek.

Člen 18

1. Pristojni organ takoj obvesti ponudnike o rezultatu njihovega sodelovanja v razpisnem postopku.

Če so ponudbe neuspešne, se varščine iz člena 14(3)(d) takoj sprostijo.

Pravice in obveznosti, ki so rezultat razpisnega postopka, niso prenosljive.

2. Intervencijska agencija uspešnemu ponudniku takoj izda datiran in oštevilčen nalog za dobavo, ki navaja:

(a) količino, ki jo je treba dobaviti;

(b) končni rok za dobavo masla;

(c) hladilnico, v katero ga je treba dobaviti.

3. V 21 dneh po roku za oddajo ponudb uspešni ponudnik dobavi maslo na nakladalno rampo hladilnice. Dobavo lahko sestavlja več pošiljk.

Vse stroške, ki nastanejo pri razkladanju masla na nakladalni rampi hladilnice, krije ponudnik.

4. Varščina iz člena 14(3)(d) se sprosti, takoj ko uspešni ponudnik dobavi vse količine, navedene v nalogu za dobavo, v roku iz naloga in ko se ugotovi, da so izpolnjene zahteve iz člena 2.

Maslo, ki ne ustreza zahtevam iz člena 2, se zavrne, pri čemer se zaseže varščina za zavrnjeno količino.

5. Razen v primerih višje sile se varščina iz člena 14(3)(d) zaseže v sorazmerju z nedobavljenimi količinami, medtem ko se odkup teh še nedobavljenih količin prekliče, če uspešni ponudnik ne dobavi masla v roku iz naloga za dobavo.

6. V tem členu se šteje, da je maslo dobavljeno pristojnemu organu na dan, ko celotna količina masla iz naloga za dobavo pride v hladilnico, ki jo določi pristojni organ, vendar ne prej kot dan po izdaji naloga za dobavo.

ODDELEK 4

Uskladiščenje in izskladiščenje

Člen 19

1. Države članice določijo tehnične standarde za hladilnice, predvsem za temperaturo v teh hladilnicah, ki mora biti enaka ali nižja od –15 °C, ter sprejmejo vse druge ukrepe, ki so nujni, da se zagotovi ustrezna hranjenost masla. S tem povezana tveganja pokriva zavarovanje v obliki pogodbene obveznosti upravnika hladilnice ali v obliki splošnega zavarovanja obveznosti s strani pristojnega organa; države članice lahko delujejo tudi kot lastni zavarovatelji.

2. Pristojni organ zahteva, da se maslo dostavi do nakladalne rampe hladilnice, uskladišči in hrani v hladilnici na paletah, kar omogoča lažje prepoznavanje in dostopnost serij.

3. Pristojni organ, ki je odgovoren za preglede, izvaja nenapovedane preglede prisotnosti masla v hladilnici skladno s Prilogo I Uredbe Komisije (ES) št. 884/2006 (8).

Člen 20

1. Pristojni organ izbere razpoložljivo hladilnico, ki je najbližja kraju skladiščenja masla.

Največja razdalja iz drugega pododstavka člena 6(2) Uredbe (ES) št. 1255/1999 je 350 kilometrov.

Vendar lahko pristojni organ izbere drugo hladilnico v razdalji iz drugega pododstavka, če izbira takšne hladilnice ne predstavlja dodatnih stroškov skladiščenja.

Pristojni organ lahko izbere bolj oddaljeno hladilnico, če so nastali stroški, vključno s stroški skladiščenja in prevoza, nižji. V tem primeru pristojni organ takoj obvesti Komisijo o svoji izbiri.

2. Kadar pristojni organ, ki odkupuje maslo, ni v državi članici, na ozemlju katere je ponujeno maslo skladiščeno, se pri izračunavanju največje razdalje iz odstavka 1 ne upošteva razdalje med skladiščem prodajalca in mejo države članice, v kateri je pristojni organ, ki odkupuje.

3. Dodatni stroški prevoza za razdalje, ki presegajo največjo razdaljo iz odstavka 1 in ki jih krije plačilna agencija, so 0,065 EUR na tono in na kilometer. Plačilna agencija krije dodatne stroške le, če temperatura masla ob prihodu v hladilnico ne presega 6 °C.

Člen 21

Med izskladiščenjem pristojni organ v primeru dostave zunaj hladilnice poskrbi, da je maslo na nakladalni rampi hladilnice natovorjeno na palete in da je po potrebi natovorjeno na tovornjak ali železniški vagon. Pri tem nastale stroške krije plačilna agencija, stroške pritrjevanja in razkladanja s palet pa krije kupec masla.

ODDELEK 5

Postopek za prodajo masla z razpisom

Člen 22

1. Maslo se prodaja s stalnim razpisom.

2. Prodaja velja za maslo, uskladiščeno pred 1. junijem 2007.

3. Stalni razpis se objavi v Uradnem listu Evropske unije najmanj osem dni pred prvim rokom, določenim za oddajo ponudb.

4. Pristojni organ pripravi obvestilo o stalnem razpisu, ki navaja zlasti rok in naslov za oddajo ponudb.

Za maslo, ki ga hrani, navede tudi:

(a) naslove hladilnic, v katerih je shranjeno maslo, namenjeno za prodajo;

(b) količino, namenjeno za prodajo v posamezni hladilnici, in po potrebi količino masla iz člena 3(6)(e).

5. Pristojni organ vodi posodobljen seznam informacij iz odstavka 4, ki jih na zahtevo da na voljo zainteresiranim strankam. Redno objavlja tudi posodobljene sezname v obliki, ki je določena v obvestilu o stalnem razpisu.

6. Pristojni organ poskrbi za vse potrebno, da zainteresiranim strankam omogoči:

(a) da pred oddajo ponudbe na svoje stroške pregledajo vzorce masla za prodajo;

(b) da preverijo rezultate analiz iz Priloge I v zvezi z maščobami, vodo in nemastno suho snovjo.

Člen 23

1. Pristojni organ v obdobju veljavnosti stalnega razpisa organizira posamezne natečajne kroge.

2. Rok za oddajo ponudb za vsak posamezen razpis se izteče vsak tretji torek v mesecu ob 11. uri (po bruseljskem času). Avgusta se rok izteče četrti torek ob 11. uri (po bruseljskem času), decembra pa drugi torek ob 11. uri (po bruseljskem času). Če je na torek državni praznik, se rok izteče zadnji predhodni delovni dan ob 11. uri (po bruseljskem času).

Člen 24

1. V vsakem posameznem krogu se ponudbe oddajo v pisni obliki, pri čemer se izda potrdilo, ali po kakršnem koli pisnem komunikacijskem sredstvu z dokazilom o prejetju.

Ponudbe se oddajo pristojnemu organu, pri katerem se hrani maslo, za katero se predloži ponudba.

2. Ponudbe vsebujejo:

(a) ime in naslov ponudnika;

(b) želeno količino;

(c) ceno v eurih, ponujeno za 100 kilogramov, brez nacionalnih davkov in dajatev, z dobavo do nakladalne rampe hladilnice;

(d) po potrebi hladilnico, v kateri se hrani maslo, in odvisno od primera nadomestno hladilnico;

(e) po potrebi navedbo vrste masla iz člena 3(6)(e), za katero se predloži ponudba.

3. Ponudbe so veljavne le, če:

(a) se nanašajo na najmanj pet ton, če je razpoložljiva količina v hladilnici manjša od petih ton, pa na dejansko razpoložljivo količino;

(b) se predloži dokazilo, da je ponudnik pred rokom za oddajo ponudb v državi članici, v kateri je oddana ponudba, položil varščino 70 EUR na tono za zadevni razpisni krog.

4. Po roku iz člena 23(2) ponudb ni mogoče umakniti.

Člen 25

Za namene razpisne varščine iz člena 24(3)(b) te uredbe, ohranjanja ponudb po roku iz člena 23(2) te uredbe in plačila cene v roku iz člena 31(2) te uredbe so izpolnjeni osnovni pogoji v smislu člena 20 Uredbe (EGS) št. 2220/85.

Člen 26

1. Pristojni organ dan po roku iz člena 23(2) obvesti Komisijo o količinah in cenah, ki jih ponujajo ponudniki, ter količini masla, danega v prodajo.

Če ni bila predložena nobena ponudba, pristojni organ v istem roku o tem obvesti Komisijo, če je maslo na voljo za prodajo v zadevni državi članici.

2. Najnižja prodajna cena masla se določi v skladu s postopkom iz člena 42(2) Uredbe (ES) št. 1255/1999 na podlagi prejetih ponudb v posameznem krogu. Ta cena se lahko razlikuje glede na lokacijo količin masla, danega v prodajo.

Sklene se lahko, da se v nekem krogu maslo ne proda.

Člen 27

Ponudbe se zavrnejo, če je ponujena cena nižja od odločene najnižje cene.

Člen 28

1. Pristojni organ dodeli maslo na podlagi datuma uskladiščenja, pri čemer se začne z najstarejšim proizvodom iz celotne količine ali, odvisno od primera, najstarejšo količino masla iz sladke ali kisle smetane, ki je na voljo v hladilnici, ki jo določi ponudnik.

2. Brez poseganja v člen 27 je uspešni ponudnik tisti, ki ponudi najvišjo ceno. Če ni dodeljena celotna razpoložljiva količina, se preostanek dodeli drugim ponudnikom na podlagi ponujenih cen, pri čemer se začne z najvišjo ceno.

3. Če bi bila posledica sprejema ponudbe pogodba, ki presega razpoložljivo količino masla v neki hladilnici, se zadevnemu ponudniku dodeli le količina, ki je na voljo.

Vendar lahko pristojni organ določi druge hladilnice, da se dopolni količina iz ponudbe, če se ponudnik s tem strinja.

4. Če bi se s sprejetjem dveh ali več ponudb, ki ponujajo isto ceno za maslo v neki hladilnici, povzročilo, da bi se dodelile večje količine od tistih, ki so na voljo, se razpoložljive količine dodelijo sorazmerno s količinami iz ponudb.

Vendar če takšna dodelitev pripelje do dodelitve količin, manjših od petih ton, poteka dodelitev z žrebanjem serij.

5. Kadar je po sprejetju vseh uspešnih ponudb količina, ki ostane v hladilnici, manjša od 5 000 kg, pristojni organ to preostalo količino ponudi uspešnim ponudnikom, pri čemer začne s ponudnikom, ki je ponudil najvišjo ceno. Uspešni ponudnik ima možnost, da tudi preostalo količino kupi po ceni, ki mu je bila dodeljena.

Člen 29

Pravice in obveznosti, ki so rezultat razpisnega postopka, niso prenosljive.

Člen 30

1. Pristojni organ takoj obvesti ponudnike o rezultatu njihovega sodelovanja v razpisnem postopku.

Če so ponudbe neuspešne, se varščine iz člena 24(3)(b) takoj sprostijo.

2. Preden uspešni ponudniki maslo prevzamejo, plačajo intervencijski agenciji v roku iz člena 31(2) znesek, ki ustreza njihovi ponudbi, za vsako količino, ki jo želijo prevzeti iz skladišča.

3. Razen v primeru višje sile se razpisna varščina iz člena 24(3)(b) zaseže in prekliče prodaja preostalih količin, če uspešni ponudnik ni izpolnil zahteve iz odstavka 2.

Člen 31

1. Ko je znesek iz člena 30(2) plačan, pristojni organ izda odpremni nalog z navedbo:

(a) količine, za katero je bil plačan ustrezni znesek;

(b) hladilnice, v kateri je maslo uskladiščeno;

(c) končnega datuma za odpremo masla.

2. Uspešni ponudniki prevzamejo maslo, ki jim je dodeljeno, v 30 dneh po roku za oddajo ponudb. Odprema lahko poteka po delih, pri čemer odpremljena količina vsakokrat znaša najmanj pet ton. Vendar če v hladilnici ostane manj kot pet ton, je mogoče dobaviti to manjšo količino.

Razen v primerih višje sile nosi stroške skladiščenja od dneva po tistem, ko je poteklo obdobje, uspešni ponudnik, če masla ni prevzel v obdobju iz prvega pododstavka. Poleg tega nosi tveganje, povezano s skladiščenjem.

3. Varščina, položena skladno s členom 24(3)(b), se takoj sprosti za količine, ki so prevzete v obdobju iz prvega pododstavka odstavka 2.

V primeru višje sile iz drugega pododstavka odstavka 2 pristojni organ ukrepa, kakor se mu zdi potrebno glede na dane okoliščine.

POGLAVJE III

ZASEBNO SKLADIŠČENJE MASLA

ODDELEK 1

Pogodbeni in skladiščni pogoji

Člen 32

V tem poglavju se uporabljajo naslednje opredelitve:

— „skladiščna serija“ pomeni količino, ki tehta vsaj eno tono, je homogene sestave ter kakovosti, izhaja iz ene same tovarne in ki se uskladišči v eno skladišče v enem dnevu,

— „dan začetka pogodbenega skladiščenja“ pomeni dan, ki sledi dnevu uskladiščenja.

Člen 33

Pogodba o zasebnem skladiščenju se lahko sklene le za maslo iz prvega pododstavka člena 6(3) Uredbe (ES) št. 1255/1999.

Maslo mora biti proizvedeno v obratu, ki je odobren v skladu s členom 4(1)(a), (b) in (c) te uredbe, in sicer v 28 dneh pred dnevom začetka pogodbenega skladiščenja. Njegova stopnja radioaktivnosti ne sme presegati največjih dovoljenih stopenj iz člena 3(2) te uredbe.

Člen 34

Pogodbe, ki zadevajo zasebno skladiščenje masla iz tretjega pododstavka člena 6(3) Uredbe (ES) št. 1255/1999, se sklenejo med pristojnim organom države članice, na ozemlju katere je skladiščeno maslo, ter fizičnimi ali pravnimi osebami, v nadaljnjem besedilu „pogodbeniki“.

Člen 35

1. Pogodbe o skladiščenju se sklenejo v pisni obliki za enega ali več skladiščenih serij in vsebujejo zlasti določbe v zvezi s:

(a) količino masla, za katero je sklenjena pogodba;

(b) zneskom pomoči;

(c) datumi, ki zadevajo izvajanje pogodbe, brez poseganja v četrti pododstavek člena 6(3) Uredbe (ES) št. 1255/1999;

(d) identiteto hladilnic.

2. Nadzorni ukrepi, zlasti tisti iz člena 40 te uredbe, in podatki iz odstavka 3 tega člena so predmet specifikacij, ki jih sestavi pristojni organ države članice skladiščenja. Pogodba o skladiščenju se sklicuje na te specifikacije.

3. Na podlagi specifikacije so na embalaži masla navedeni najmanj naslednji podatki, ki so lahko po potrebi šifrirani:

(a) številka, ki določa proizvajalca in državo članico proizvajalko;

(b) datum proizvodnje;

(c) datum uskladiščenja;

(d) številka proizvodne serije;

(e) beseda „soljeno“ v primeru masla iz druge alinee prvega pododstavka člena 6(3) Uredbe (ES) št. 1255/1999;

(f) neto teža.

Države članice se lahko izognejo obveznosti navajanja datuma uskladiščenja na embalaži, če se upravnik skladišča obveže, da bo vodil evidenco, v katero se na dan uskladiščenja vnesejo podatki iz prvega pododstavka.

Člen 36

1. Maslo se lahko uskladišči le med 1. marcem in 15. avgustom posameznega leta. Izskladišči se lahko nastopi šele po 16. avgustu leta skladiščenja. Pogodbeno skladiščenje se konča dan pred izskladiščenjem ali najpozneje zadnji dan februarja po uskladiščenju.

2. Izskladiščenje poteka v celih skladiščnih serijah ali v manjših količinah, če pristojni organ to dovoli. Vendar se lahko v okoliščinah iz člena 40(2)(a) izskladišči le zapečatena količina.

Člen 37

1. Vloge za sklenitev pogodbe s pristojnim organom se lahko nanašajo le na serije masla, ki so bile v celoti uskladiščene.

Vloge morajo prispeti do pristojnega organa v največ 30 dneh od datuma uskladiščenja. Pristojni organ evidentira dan prejetja.

Če pristojni organ prejme vlogo v 10 delovnih dneh po poteku roka, se lahko pogodba o skladiščenju še vedno sklene, vendar se pomoč zmanjša za 30 %.

2. Pogodbe o skladiščenju se sklenejo v največ 30 dneh od datuma evidentiranja vloge, pri čemer je potrebna naknadna potrditev upravičenosti masla iz drugega pododstavka člena 40(1). Kadar upravičenost ni potrjena, se šteje, da je zadevna pogodba nična in neveljavna.

Člen 38

1. Kadar maslo ni skladiščeno v državi članici proizvajalki, je treba za sklenitev pogodbe o skladiščenju iz člena 34 predložiti potrdilo.

Potrdilo vsebuje podatke iz člena 35(3)(a), (b) in (d) ter potrjuje, da je maslo proizvedeno v odobrenem obratu, v katerem se izvajajo pregledi, s katerimi se preverja, ali je maslo proizvedeno iz smetane ali mleka v smislu člena 6(6) Uredbe (ES) št. 1255/1999.

Pristojni organ države članice proizvajalke predloži potrdilo v 50 dneh od datuma uskladiščenja masla.

V okoliščinah iz prvega pododstavka tega člena se pogodbe o skladiščenju sklenejo v 60 dneh od datuma evidentiranja vloge, pri čemer je potrebna naknadna potrditev upravičenosti masla iz drugega pododstavka člena 40(1). Kadar upravičenost ni potrjena, se šteje, da je zadevna pogodba nična in neveljavna.

2. Kadar je država članica proizvajalka izvedla preglede vrste in sestave masla iz člena 40(1) te uredbe, potrdilo vsebuje tudi rezultate teh pregledov in potrjuje, da je zadevni proizvod maslo v smislu prvega pododstavka člena 6(3) Uredbe (ES) št. 1255/1999. V tem primeru mora biti embalaža zapečatena z oštevilčeno etiketo, ki jo izda pristojni organ države članice proizvajalke. Potrdilo vsebuje številko etikete.

ODDELEK 2

PREGLEDI

Člen 39

1. Država članica zagotovi, da so izpolnjeni vsi pogoji za upravičenost do izplačila pomoči.

2. Pogodbenik ali na zahtevo države članice ali z njenim dovoljenjem oseba, ki je odgovorna za hladilnico, da pristojnemu organu na voljo vso dokumentacijo, na podlagi katere je mogoče preveriti naslednje podatke o maslu, danem v zasebno skladiščenje:

(a) številko odobritve, ki določa proizvajalca in državo članico proizvajalko;

(b) datum proizvodnje;

(c) datum uskladiščenja;

(d) številko skladiščne serije;

(e) prisotnost v hladilnici in naslov hladilnice;

(f) datum izskladiščenja.

3. Pogodbenik ali po potrebi oseba, ki je odgovorna za hladilnico, vodi za vsako pogodbo evidenco zalog, ki vsebuje naslednje podatke:

(a) številko skladiščne serije masla v zasebnem skladiščenju;

(b) datume uskladiščenja in izskladiščenja;

(c) količino masla za vsako skladiščno serijo;

(d) lokacijo masla v hladilnici.

4. Uskladiščeno maslo mora biti zlahka dostopno ter označeno posamezno po serijah in pogodbah.

Člen 40

1. Pristojni organ izvaja preglede na dan uskladiščenja masla ali po tem datumu in v 28 dneh po evidentiranju vloge za sklenitev pogodbe iz člena 37(1).

Za zagotovitev, da je skladiščeno maslo upravičeno do pomoči, se pregledi izvedejo na reprezentativnem vzorcu najmanj 5 % uskladiščenih količin, da se zagotovi, da so skladiščne serije med drugim glede teže, označitve in vrste sestave masla v celoti v skladu s podatki iz vloge za sklenitev pogodbe.

2. Pristojni organ zato:

(a) zapečati maslo po pogodbi, skladiščni seriji ali manjši količini med pregledom, kot je navedeno v odstavku 1, ali

(b) izvede nenapovedan pregled z vzorčenjem, da se zagotovi, da je maslo v hladilnici. Zadevni vzorec je reprezentativen in predstavlja najmanj 10 % celotne količine po pogodbi za ukrep pomoči za zasebno skladiščenje.

3. Na koncu obdobja pogodbenega skladiščenja pristojni organ z vzorčenjem preveri težo in označitev masla. Vendar kadar je maslo po poteku najdaljšega možnega pogodbenega skladiščenja še vedno v skladišču, se lahko pregled izvede, ko se maslo izskladišči.

Za namene pregleda iz prvega pododstavka pogodbenik obvesti pristojni organ o zadevnih skladiščnih serijah najmanj pet delovnih dni pred:

(a) koncem najdaljšega možnega pogodbenega skladiščenja ali

(b) začetkom postopkov izskladiščenja masla, če se to opravi pred koncem najdaljšega možnega pogodbenega skladiščenja.

Država članica lahko določi rok, ki je krajši od petih delovnih dni.

4. O pregledih, ki se izvajajo na podlagi odstavkov 1, 2 in 3, se sestavi poročilo, v katerem je navedeno naslednje:

(a) datum pregledov;

(b) trajanje pregledov;

(c) izvedeni postopki.

Poročilo podpišeta odgovorni inšpektor in pogodbenik ali po potrebi oseba, ki je odgovorna za hladilnico, ter se priloži dokumentaciji o plačilu.

5. Če so nepravilnosti ugotovljene pri 5 % količine pregledanega masla ali več, se pregled razširi na večji vzorec, ki ga določi pristojni organ.

Države članice o takih primerih obvestijo Komisijo v štirih tednih.

ODDELEK 3

POMOČ ZA SKLADIŠČENJE

Člen 41

1. Pomoč za zasebno skladiščenje iz prvega pododstavka člena 6(3) Uredbe (ES) št. 1255/1999 se lahko dodeli le, kadar traja pogodbeno skladiščenje od 90 do 210 dni.

Kadar pogodbenik ne upošteva roka iz člena 40(3), se pomoč zniža za 15 % in se plača le za obdobje, za katero pogodbenik predloži pristojnemu organu zadovoljive dokaze, da je maslo ostalo v pogodbenem skladiščenju.

2. Brez poseganja v člen 43 te uredbe Komisija vsako leto v skladu s postopkom iz člena 42(2) Uredbe (ES) št. 1255/1999 določi znesek pomoči iz drugega pododstavka člena 6(3) navedene uredbe za pogodbe o zasebnem skladiščenju, ki začnejo veljati v zadevnem letu.

3. Pomoč se plača na podlagi zahtevka pogodbenika po poteku pogodbenega skladiščenja, in sicer v 120 dneh od prejema zahtevka, če so bile izvedeni pregledi iz člena 40(3) in če so izpolnjeni pogoji za upravičenost do pomoči.

Vendar če poteka upravna preiskava o upravičenosti do pomoči, se plačilo ne izvede, dokler se upravičenost ne prizna.

4. Po 60 dneh pogodbenega skladiščenja se na zahtevo pogodbenika lahko plača enkratno predplačilo pomoči, če pogodbenik položi varščino, ki je enaka predplačilu plus 10 %. Predplačilo se izračuna na podlagi 90-dnevnega obdobja skladiščenja. Varščina se sprosti takoj po plačilu preostalega zneska pomoči iz odstavka 3.

Člen 42

Če se na podlagi pregledov med skladiščenjem ali izskladiščenjem ugotovi, da je maslo pokvarjeno, se za te količine pomoč ne plača. Preostanek skladiščne serije, ki je še vedno upravičen do pomoči, ne sme tehtati manj kot eno tono. Enako velja tudi, kadar je del serije izskladiščen pred 16. avgustom v letu skladiščenja ali pred potekom najkrajšega obdobja skladiščenja.

Člen 43

Če tržne razmere tako zahtevajo, lahko Skupnost za pogodbe, ki jih je treba še skleniti, med letom spremeni znesek pomoči, obdobje uskladiščenja in izskladiščenja ter najdaljše trajanje skladiščenja.

POGLAVJE IV

DOLOČBE O RAZVELJAVITVI TER PREHODNE IN KONČNE DOLOČBE

Člen 44

Uredba (ES) št. 2771/1999 se s to uredbo razveljavi. Vendar se še naprej uporablja za pogodbe o zasebnem skladiščenju, sklenjene pred 1. januarjem 2008.

Sklicevanje na Uredbo (ES) št. 2771/1999 se razlaga kot sklicevanje na to uredbo in se bere skladno s primerjalno tabelo iz Priloge III.

Člen 45

Ta uredba začne veljati sedmi dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 5. februarja 2008 Za Komisijo Mariann FISCHER BOEL Članica Komisije

(1) UL L 160, 26.6.1999, str. 48. Uredba, kakor je bila nazadnje spremenjena z Uredbo (ES) št. 1152/2007 (UL L 258, 4.10.2007, str. 3).

(2) UL L 333, 24.12.1999, str. 11. Uredba, kakor je bila nazadnje spremenjena z Uredbo (ES) št. 1171/2007 (UL L 261, 6.10.2007, str. 11).

(3) UL L 258, 4.10.2007, str. 3.

(4) UL L 209, 11.8.2005, str. 1.

(5) UL L 139, 30.4.2004, str. 55.

(6) UL L 205, 3.8.1985, str. 5.

(7) UL L 216, 5.8.1978, str. 1.

(8) UL L 171, 23.6.2006, str. 35.

PRILOGA I Zahteve glede sestave, kakovostne lastnosti in analitične metode Maslo je trdna emulzija, pretežno emulzija vode v olju, ki ima naslednje sestavo in kakovostne lastnosti: Parametri Vsebnost in kakovostne lastnosti Maščoba Najmanj 82 % Voda Največ 16 % Nemastna suha snov Največ 2 % Proste maščobne kisline Največ 1,2 mmol/100 g maščobe Peroksidno število Največ 0,3 meq kisika/1 000 g maščobe Koliformne bakterije Pod mejo zaznavnosti v 1 g Nemlečna maščoba Pod mejo zaznavnosti z analizo trigliceridov Sledilne snovi (1) — steroli Pod mejo zaznavnosti, β-sitosterol ≤ 40 mg/kg — vanilin Pod mejo zaznavnosti — etil ester karotenske kisline ≤ 6 mg/kg — trigliceridi enanske kisline Pod mejo zaznavnosti Druge sledilne snovi] (1) (2) Pod mejo zaznavnosti Senzorične lastnosti Vsaj štiri od petih točk za videz, okus in konsistentnost Disperzija vode Vsaj štiri točke Uporabljajo se referenčne metode iz Uredbe (ES) št. 213/2001 (UL L 37, 7.2.2001, str. 1). (1) Sledilne snovi, odobrene z Uredbo (ES) št. 1898/2005 (UL L 308, 25.11.2005, str. 1). Preverjanje sledilnih snovi se ne izvaja med prekinitvijo razpisov iz Uredbe (ES) št. 1039/2007 (UL L 238, 11.9.2007, str. 28). (2) Metode, ki jih odobri pristojni organ.

PRILOGA II Vzorčenje za kemično in mikrobiološko analizo ter senzorično ocenjevanje 1. Kemična in mikrobiološka analiza Količina masla (kg) Najmanjše število vzorcev (> 100 g) ≤ 1 000 2 > 1 000 ≤ 5 000 3 > 5 000 ≤ 10 000 4 > 10 000 ≤ 15 000 5 > 15 000 ≤ 20 000 6 > 20 000 ≤ 25 000 7 > 25 000 7 + 1 na 25 000 kg ali delež tega Vzorčenje za mikrobiološko analizo je treba izvajati aseptično. Za analizo se lahko v en vzorec združi do pet vzorcev po 100 g, ki jih je treba dobro premešati. Vzorce je treba vzeti naključno iz različnih delov ponujene količine pred ali med uskladiščenjem v hladilnico, ki jo določi pristojni organ. Priprava sestavljenega vzorca masla (kemična analiza): (a) s čistim, suhim vrtalnikom za maslo ali podobno ustrezno napravo vzamemo vzorec masla, ki tehta najmanj 30 g, ter ga postavimo v posodo za vzorčenje. Sestavljeni vzorec masla je treba nato zapečatiti in poslati v laboratorij za analizo; (b) v laboratoriju sestavljeni vzorec segrejemo v prvotni še ne odprti posodi do 30 °C in pogosto stresamo, dokler ne dobimo homogene emulzije, brez nezmehčanih delcev. Vzorec mora segati od polovice do dveh tretjin posode. Vsako leto je treba pri vsakem proizvajalcu, ki ponuja maslo za intervencijski odkup, analizirati dva vzorca za nemlečne maščobe in en vzorec za sledilne snovi. 2. Senzorično ocenjevanje Količina masla (kg) Najmanjše število vzorcev 1 000 ≤ 5 000 2 > 5 000 ≤ 25 000 3 > 25 000 3 + 1 na 25 000 kg ali delež tega Vzorce je treba vzeti naključno iz različnih delov ponujene količine, in sicer med 30. in 45. dnem, ki sledi prevzemu masla, in jih oceniti. Vsak vzorec je treba oceniti posebej v skladu s Prilogo VII k Uredbi (ES) št. 213/2001. Ponovno vzorčenje ali ponovno ocenjevanje ni dovoljeno. 3. Navodila, ki jih je treba upoštevati, kadar se pri vzorcu ugotovijo napake: (a) kemična in mikrobiološka analiza: — pri analizi posameznih vzorcev je dopustna ena napaka pri enem vzorcu na 5 do 10 vzorcev ali ena napaka pri dveh vzorcih na 11 do 15 vzorcev. Kadar ima vzorec napako, je treba z obeh strani vzorca, pri katerem je ugotovljena napaka, vzeti dva nova vzorca in preveriti zadevni parameter. Kadar noben vzorec ne izpolnjuje specifikacije, je treba iz ponujene količine masla zavrniti vso količino masla med prvotnima vzorcema z obeh strani vzorca, pri katerem je bila ugotovljena napaka. Količina, ki jo je treba zavrniti, ko se napaka ugotovi tudi pri novem vzorcu: — kadar se analizirajo sestavljeni vzorci in se ugotovi, da imajo napake v zvezi z enim od parametrov, je treba iz ponujene količine masla zavrniti vso količino, ki jo predstavlja zadevni sestavljeni vzorec. Količina, ki jo predstavlja en sestavljeni vzorec, se lahko določi s porazdelitvijo ponujene količine masla na več delov, preden se iz vsakega naključno vzame vzorec; (b) senzorično ocenjevanje: kadar vzorec ne izpolnjuje pogojev senzoričnega ocenjevanja, je treba iz ponujene količine masla zavrniti vso količino masla med dvema sosednjima vzorcema na vsaki strani vzorca, ki ne izpolnjuje pogojev; (c) kadar ima vzorec senzorično napako in kemično ali mikrobiološko napako, je treba zavrniti vso ponujeno količino masla.